钦定古今图书集成/明伦汇编/家范典/第053卷 > 袁氏世范 > 《睦亲篇》
## 钦定古今图书集成/明伦汇编/家范典/第053卷 > 袁氏世范 > 《睦亲篇》

孤女有分。必随力厚嫁。合得田产必依条分给。若吝
于目前。必致嫁后有所陈诉。

“寡妇再嫁，或有孤女年未及嫁，如内外亲姻有高义
者，宁若与之议亲，使鞠养于舅姑之家，俟其长而成
亲。若随母而归义父之家，则嫌疑之间，多不自明。”
嫁女须随家力，不可勉强。然或财产宽馀，亦不可视
为他人，不以分给。今世固有生男不得力，而依托女
家，及身后葬祭皆由女子者，岂可谓生女之不如男
也？大抵女子之心最为可怜。母家富而夫家贫，则欲
得母家之财以与夫家；夫家富而母家贫，则欲得夫
家之财以与母家，为父母及夫者宜怜而稍从之。及
其有男女嫁娶之后，男家富而女家贫，则欲得男家
之财以与女家；女家富而男家贫，则欲得女家之财
以与男家。为男女者亦宜怜而稍从之。若或割贫益
富，此为非宜，不从可也。